C 164/8

Bendrojo dokumento, iš dalies pakeisto patvirtinus nereikšmingą pakeitimą pagal Reglamento (ES) Nr. 1151/2012 53 straipsnio 2 dalies antrą pastraipą, paskelbimas

(2021/C 164/06)

Europos Komisija patvirtino šį nereikšmingą pakeitimą pagal 2013 m. gruodžio 18 d. Komisijos deleguotojo reglamento (ES) Nr. 664/2014 6 straipsnio 2 dalies trečią pastraipą.

Su šio nereikšmingo pakeitimo patvirtinimo paraiška galima susipažinti Komisijos duomenų bazėje eAmbrosia.

BENDRASIS DOKUMENTAS

„Kalix Löjrom“

ES Nr. PDO-SE-0650-AM01 – 2020 m. gegužės 13 d.

SKVN (X) SGN ( )

1. Pavadinimas

„Kalix Löjrom“

2. Valstybė narė arba trečioji šalis

Švedija

3. Žemės ūkio produkto arba maisto produkto aprašymas

3.1. Produkto rūšis

1.7 klasė. Šviežios žuvys, moliuskai bei vėžiagyviai ir jų produktai

3.2. Produkto, kurio pavadinimas nurodytas 1 punkte, aprašymas

Pagrindinės „Kalix Löjrom“ savybės:

— Vienintelis „Kalix Löjrom“ priedas yra 4,0 % druskos (NaCl).

— Ikrų dydis penkių savaičių žūklės laikotarpiu svyruoja nuo 0,8 mm pirmąją savaitę iki maždaug 1,3 mm penktąją savaitę.

— „Kalix Löjrom“ būdingas švelnus žuvų taukų ir druskos prieskonis.

— Ikrų spalva oranžinė (S2070-Y50R pagal nacionalinę spalvų skalę).

— Vandens kiekis turi būti nedidelis, kad „Kalix Löjrom“ neiškristų iš apversto šaukšto. Padėti ant plokščio paviršiaus ikrai taip pat turi išlaikyti savo formą.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Seliavos minta planktoniniais vėžiagyviais, vabzdžių lervomis ir mineralais, kuriuos upės vanduo atplukdo į žuvų gyvenamus vandenis. Visas seliavų maistas yra iš nustatytos geografinės vietovės.

3.4. Specialūs gamybos veiksmai, atliktini nustatytoje geografinėje vietovėje

„Kalix Löjrom“ paruošimo veiksmai, įskaitant pirminį skalavimą, plakimą, sijojimą, džiovinimą, sūdymą ir kruopštų išvalymą, turi būti atliekami nustatytoje geografinėje vietovėje. Taip yra dėl šioje vietovėje sukauptų specialių žinių ir dėl to, kad prieš paruošimą produkto neįmanoma gabenti ilgesniais atstumais.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

—

4. Glaustas geografinės vietovės apibūdinimas

Geografinę vietovę sausumoje sudaro Piteo, Liuleo, Kalikso ir Haparandos savivaldybių teritorija, o jūroje – teritorija tarp Obio upės žiočių pietuose ir Torneo upės žiočių šiaurėje, nuo kranto nutolusi ne daugiau kaip 40 km.

5. Ryšys su geografine vietove

5.1. Geografinės vietovės ypatumai

Seliavos veisiasi 4 punkte nurodytoje vietovėje. Geografinėje vietovėje jos lieka ir žvejojimo sezono metu, nes 1500 salų turinti vietovė yra natūrali seliavų nerštavietė. Šiaurinėje Suomijos pakrantės dalyje tokių natūralių nerštaviečių nėra. Į pietus nuo Obio upės žiočių vanduo pernelyg sūrus, nes iki šios Botnijos įlankos dalies gėlo vandens atiteka per mažai. Realios žvejojimo teritorijos dydis kinta priklausomai nuo to, kiek gėlo vandens į ją priteka per pavasario potvynius. Žiemą, kai smarkiai sninga, gėlas vanduo sūrų vandenį nustumia gilyn į Botnijos įlanką ir išorinė seliavų žvejojimo riba nutolsta iki 40 km nuo kranto. Kai seliavos maisto randa didesnėje teritorijoje, gausėja ir jų ištekliai. Lietingos ir sniegingos žiemos ir gausių seliavų išteklių ryšys yra akivaizdus. Gėlą vandenį iki šios Botnijos įlankos vietos plukdo aštuonios didelės upės ir daug mažesnių upių bei upelių. Ši vandeninga teritorija plotu prilygsta ketvirčiui Švedijos teritorijos. Į šį baseiną taip pat patenka kai kurie Norvegijos kalnų vandentakiai. Vanduo yra geriamojo vandens kokybės.

„Kalix Löjrom“ gaminamas rankomis, tam reikalingas didelis išmanymas ir patirtis. Didelės patirties visų pirma reikia spaudžiant ikrus, tai labai svarbus produkto kokybę nulemiantis veiksnys. Dėl ilgamečių „Kalix Löjrom“ ruošimo tradicijų geografinėje vietovėje sukaupta daug praktinės ikrų ruošimo patirties.

5.2. Produkto ypatumai

Šioje geografinėje vietovėje augančios seliavos iš kitų gėlame vandenyje besiveisiančių rūšių išsiskiria savo mityba. Šioje vietovėje nesiveisia jokie gėlavandeniai vabzdžiai, todėl žuvys minta vėžiagyviais ir vabzdžių lervomis. „Kalix Löjrom“ yra oranžinės spalvos (S2070-Y50R pagal nacionalinę spalvų skalę), o gėlame vandenyje besiveisiančių seliavų ikrai būna geltoni. Toks spalvų skirtumas paaiškinamas žuvų mityba. „Kalix Löjrom“ būdingas švelnus žuvų taukų ir druskos prieskonis.

5.3. Priežastinis geografinės vietovės ir produkto kokybės ar savybių ryšys

„Kalix Löjrom“ yra itin kokybiškas ir rinkoje išskirtinis produktas dėl keleto priežasčių, visų pirma dėl šalto ir švaraus vandens ir ypatingos žuvų mitybos. Vanduo yra geriamojo vandens kokybės. Didelės įtakos turi ir vietovėje taikomas ypatingas gamybos būdas. Geografinėje vietovėje gyvenančių seliavų mityba produktui suteikia išskirtinį skonį ir spalvą.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/1697-2006-ansokan-om-skyddad-ursprungsbeteckning-for-kalix-lojrom_rev20210204.pdf